Безбедност деце на интернету

Катарина Јонев је прешла пут од најмлађег новинара у Републици Србији до аналитичара за сајбер тероризам и једне од ретких особа које се баве едукацијом деце на интернету на овим просторима.

 Рођена је у Београду и већ са 10 година је закорачила у свет медија. Од 1997. до 2011. године била је новинар редакција: *ТВ Студио Б, Радио Телевизија Србије, Радио* *Београд 202,* радиа *Станком*, дневних новина *Блиц*, додатка дневног листа *Политика - Политика* *за децу, Вождовачких новина*, новосадског *Невена, Спортског журнала,* магазина *Само Партизан*, дописник портала *Serbia Today* итд.

Захваљујући таленту и успесима, Министарство за науку и технологију Републике Србије ју је изабрало за свог најмлађег стипендисту 1997. године. Због изузетних резултата на различитим пољима Министарство је задржава као стипендисту до 2011.године, односно до завршетка студија.

Након гимназије, уписала је и са 23.године дипломирала на Факултету политичких наука, Универзитета у Београду. Са титулом дипломирани политиколог за међународне односе, уписала је и завршила мастер студије међународног јавног права на Правном факултету у Београду. Од октобра 2016. године је на докторским студијама Факултета безбедности.

Од 2015. године бави се политикама сајбер безбедности, учествује на домаћим и међународним научним конференцијама и скуповима, објављује научне радове из области сајбер тероризма, сајбер ратовања и сајбер криминала. Између осталог је учествовала на скуповима на Војној академији, Криминалистичко-полицијској академији, Правном факултету…

Од 2016. године активно се бави едукацијом деце и родитеља о опасностима на интернету и друштвеним мрежама.

О њеној експертизи у областима сајбер безбедности и заштити деце на интернету, њеном искуству, знању и кредибилитету сведочи број предавања, конференција, округлих столова, трибина, објављених научних радова, чланака и појављивања у медијима, као и велики број задовољних родитеља и деце која су прошла едукацију и радионице.

* **Можете ли нам рећи нешто више о пројекту "Cyber Atis"?**

Пројекат сам покренула 2017. године са великим ентузијазмом и мисијом ширења свести о опасностима на интернету и друштвеним мрежама. Превасходно има за циљ предавања и радионице намењене ученицима основних и средњих школа, као и родитељима. Одржала сам више од 200 предавања до марта 2020. године када се појавила корона. Пројекат предавања је до сада реализован у 19 градова широм Србије ( Београд, Лозница, Нови Пазар, Темерин, Жабаљ, Рача, Бачка Паланка, спортски кампови Владимира Грбића, Дејана Станковића, Ратка Николића ), а предавања сам по позиву држала и у Мостару и Сарајеву.

Све раширенији облици сајбер криминалних активности попут крађе идентитета и информација, затим дечија педофилија, cyber bullying односно сајбер малтретирање, вршњачко насиље и вређање, само су неке од негативних активности. Као што са узрастом расте учесталост активног коришћења интернета, дигиталних уређаја и учесталост ризичног понашања, тако расте и учесталост дигиталног насиља и број ученика који су у њега укључени. Нужно је систематски радити на сензибилисању ученика и развијању свести о негативним последицама злоупотребе дигиталних медија и то је управо циљ пројекта као и пружање информација о позитивним и негативним аспектима коришћења интернета, потенцијалним ризицима и начинима безбедног коришћења дигиталних медија свим ученицима, наставницима и родитељима. Са новим ризицима у сајбер свету деца често нису у могућности да се суоче сама. Нагласак мора бити на едукацији, како деце, тако паралелно и родитеља! То је моја мисија!

* **Колико дуго се бавите политиком сајбер безбедности и одакле такво опредељење?**

У пролеће 2011. године, након што сам дипломирала међународне односе на Факултету политичких наука, имала сам прилику да учествујем на конференцији младих у Талину у Естонији. Била сам фасцинирана колико су грађани Естоније дигитално освешћени и готово све је дигитализовано – тада су већ у парковима и у јавном превозу имали бесплатан WI-FI, за плаћања нису чекали редове у банкама, а у куповини су углавном користили картице. Тада су била једна од најразвијенијих IT држава на свету. Те исте године се одвио први велики сајбер напад на IT системе у Естонији, што су неки окарактерисали и као први сајбер рат. Почела сам да истражујем више о овој теми, а мој мастер рад на Правном факултету у Београду под називом ,,Сајбер безбедност у међународним односима” оцењен је оценом 10 и био је први рад са овом тематиком који је на овом факултету одбрањен. Посветила сам се академској каријери и објавила више од 45 научних радова на тему сајбер безбедности. У међуврему сам постала и један сам од највећих стручњака за сајбер тероризам, као и активности терористичких група у сајбер простору. Од 2016. године сам паралелно почела да се бавим едукацијом о безбедности деце на интернету и друштвеним мрежама, што ми је у међувремену уз докторске студије постало примарно занимање.

* **Како је настала "Безбедност деце на интернету - водич за родитеље"? Можете ли да нам кажете нешто више о томе? Пошто је Ваш водич намењен првенствено родитељима, да ли он може бити применљив и у раду других који васпитавају децу и младе (наставници, васпитачи) и на који начин?**

Нажалост, нису сви родитељи подједнако упућени да би адекватно могли да усмере своју децу када су безбедност и присутност у виртуелном свету у питању. Забране су увек мач са две оштрице. Стога сам и написала ,,Безбедност деце на интернету и друштвеним мрежама – водич за родитеље“ која треба да родитељима, чија деца расту и развијају се у дигиталном добу, пружи одговоре на недоумице и да смернице како да деца буду безбедна. Сваки родитељ треба да свом детету објасни да интернет није баук, већ да, ако се добро и правилно користи, може да донесе велики број користи детету. Само помислите на развијање комуникационих вештина, учење и усавршавање страних језика, читање е-књига, развој IT писмености… Паралелно, сваки родитељ мора да зна да има велики број опасности које вребају на интернету, а које таргетирају управо најмлађе. Циљ књиге је промовисање сигурне употребе интернета и друштвених мрежа међу децом и младима, као и пружање смерница родитељима да лакше разумеју и укажу да потенцијалне опасности које вребају из виртуелног простора. Родитељи треба да се упознају са дигиталним ризицима, насиљем на интернету, зависности од видео игрица, да знају коме да се обрате за помоћ у случају да се нешто деси. Књига је доступна за наручивање путем мог сајта www.katarinajonev@com на ком се могу наћи и едукативни текстови о безбедности на интернету. Водич за родитеље је подељен у 6 поглавља и пружа одговоре на најчешће недоумице које родитељи имају када је у питању виртуелни простор. Родитељи треба да се упознају са дигиталним ризицима, насиљем на интернету, зависности од видео игрица, да знају коме да се обрате за помоћ у случају да се нешто деси. Паралелно, књига пружа смернице и за наставнике, васпитаче, едукаторе који раде са децом. Све више младих мама које имају бебе и малу децу наручује књигу јер се књига бави првим корацима у виртуелном простору, али одговара и на питања о куповини првог телефона, да ли постављати слике деце на друштвене мреже, како спречити зависност од мобилног телефона…

\* **Који су добри и лоши примери понашања деце на интернету?**

Заштита деце и младих на интернету постаје изузетно важно питање, како на глобалном нивоу, тако и у Републици Србији. Број криминалних активности које се одвијају посредством интернета и друштвених мрежа које директно угрожавају најмлађе расте. Најчешће опасности за децу и младе у сајбер простору су: лако доступни узнемирујући садржаји попут слика, информација, могућност искоришћавања и манипулација у сексуалне сврхе, све раширенија педофилија на интернету и сексуална експлоатација, дељење личних информација са непознатим људима, могућност киднаповања –упознавање са непознатим људима који се крију иза лажних профила са којим дете пристане да се види, могућност придруживања различитим сектама, криминалним организацијама па чак и терористичким групама. Као што са узрастом расте учесталост активног коришћења интернета, дигиталних уређаја и учесталост ризичног понашања, тако расте и учесталост дигиталног насиља и број ученика који су у њега укључени. Дете и младу особу треба усмерити шта је добро, а шта је лоше у сајбер свету – као што децу учимо да не причају са непознатима на улици, онда треба да их научимо и да не причају са непознатима на друштвеним мрежама.

Чињеница је да живимо два паралелна живота - један је стваран, други је виртуалан. Социјалне мреже постале су важан део живота људи, посебно младих. Наравно, постоји пуно позитивних аспеката друштвене мреже које су корисни за младе - одржавање комуникације са људима који не живе у нашем окружењу, са пријатељима који живе у иностранству, способност да добију и размењују информације у кратком временском периоду, за учење језика, промоције, потенцијал за зараду. Нека истраживања су показала да млади људи користе виртуелни простор и развијају комуникацијске вештине, што је такође предност. Оно што треба имати на уму када говоримо о коришћењу технологије и Интернета јесте то што сама технологија није опасна. Ризик је резултат ризичног понашања корисника. Чак и минималне промене у понашању могу осигурати смањење овог ризика.

Нове генерације се рађају, расту и живе у компјутерској или дигиталној ери. Млади и деца обично направе грешку постављањем личних података на друштвеним мрежама. Један од разлога зашто је то тако је зато што имају мало разумевања концепта приватности. Али и о потенцијалној опасности. Према многим истраживањима, значајан број младих има свој профил за друштвене мреже постављен на 'јавно' без знања о томе како поставити профил на 'приватни' и како је ово подешавање кључно за њихову приватност.

Изузетно је важно да родитељи имају у виду да злонамерна особа може да идентификује дете и повеже различите врсте података које дете пружа, на пример, име школе, спортски клуб, подручје у ком живе итд. Све фотографије које шаљу или објављују личне информације непознатним особама, виртуелним пријатељима, могу постати доступне свима на Интернету. Када се текст или фотографије објављују на Интернету, особа изгуби контролу над њима. Они се лако могу копирати на различите локације и никада не могу бити уклоњени. Нажалост, постало је лако податке и фотографије злоупотребити, стога је дужност деци објаснити да приватне информације о себи не треба да објављују на друштвеним мрежама.

* **Шта се подразумева под ризичним понашањем на интернету?**

Према истраживању УНИЦЕФ-а Србије, када је реч о излагању ученика ризицима на интернету, 62% старијих основаца и 84% средњошколаца, се бар једном изложило неком од ризика на интернету. Основни облици ризичног понашања јесу дељење личних података, комуникација и сусрети са непознатим особама. Најчешће ризично понашање у обе узрасне групе било је прихватање позива за пријатељство на социјалним мрежама од непознатих особа (43% старијих основаца и 71% средњошколаца). Више од четвртине старијих основаца (28%) и више од половине средњошколаца (56%) изјавили су да су, једном или више пута, комуницирали путем чета с непознатим особама, а неки су и прихватали састанке са особама које су упознали преко интернета (6% основаца и 15% средњошколаца). Комуникација са непознатим особама је велики проблем. Нажалост, данас је тренд ,,јурења’’ лајкова и броја пратилаца присутан нашироко код деце и младих јер мисле да се тиме показује колико су популарни, кул, у тренду, бољи од других. Ох, каква грешка! Да бисмо имали пуно лајкова, морамо да имамо и пуно пратилаца, а то значи да морамо да прихватимо сваки захтев за пријатељство или праћење на Инстаграму, односно огроман број непознатих људи који немају увек добре намере. Лажна представљања у комуникацији са децом (предатори се увек представљају да су вршњаци жртве) чине да дете, када погледа профил, заиста закључи да се дописује са неким своје годиште. Предатор поставља велики број питања и скупља информације. Десило се у неколико градова Србије да су се деца толико ,,опустила’’ у комуникацији са људима које не познају и да су одговарала без устезања на питања где живе, где им раде родитељи, када су у школи и долазило је до пљачкања станова и кућа. Комуникација може водити и до сусрета детета и непознате особе.

* **Како се борити против зависности од интернета?**

Од када је Светска здравствена организација, на основу научних доказа, сврстала компулсивно играње игрица међу менталне поремећаје, друштво и јавност су у све већем страху за будућност деце и младих генерација. Страх није неоправдан. Све већи број деце задовољство налазе само док гледају у екране, наручито мобилног телефона. Уз играње видео игрица, огроман проблем представљају и активности на друштвеним мрежама да се стиче утисак да је деци виртуелни, сајбер свет много пријамчљивији него стваран, свакодневан, реалан живот. Зависност од интернета је у наглом порасту на глобалном нивоу, а Србија није искључена. Што више децу навикавамо на мобилне телефоне од малих ногу, веће су шансе да се развије зависност. Зар не примећујете већ сад децу која одбијају да спавају или једу ако им телефони нису испред очију? Шта се заправо подразумева под појмом интернет зависност? То је клинички поремећај са великим негативним последицама на функционисање личности. Манифестује се као стање у коме појединац доживљава активности на интернету (и-или играње видео игрица) као највеће животно задовољство. Употреба интернета постаје најдоминантнија животна активност која све остале друштвене активности ставља по страни. Попут других облика зависности (никотин, наркотици, алцохол…) и ова ствара негативне последице по појединца и његову околину. Време проведено за рачунаром је најчешће помињани критеријум за дијагностификовање поремећаја и сматра се да је 4 до 6 часова дневно симптом зависности. Међутим, треба напоменути да је у питању 4 до 6 часова слободног времена дневно (дакле не радне и пословне активности) као и то да ово може али и не мора бити показатељ интернет зависности. Много сигурнији знаци тј. симптоми интернет зависности су: промењено понашање, раздражљивост, нервоза, па чак и агресија када појединац није онлине, погоршање оцена у школи, прекид школовања или радног односа, занемаривање обавеза, губитак интересовања, проблеми са комуникацијом, концентрацијом и памћењем, несаница, проблеми са кичмом, видом, слухом, повећање килаже… Везаност за Интернет и виртуелни свет може бити деструктивна по развој личности, а поготово детета и младе особе.

Млади, а наручито ученици основних школа у Србији све више времена проводе испред монитора мобилних телефона, таблета, рачунара и на друштвеним мрежама. Могуће разлоге за то треба тражити у њиховом покушају да замене прави, реални живот у ком владају проблеми, школа, несигурност, усамљеност, за виртуелни свет у коме се сви приказују много бољим него што јесу, где су сви ''лепи, паметни, успешни, гламурозни, богати''. Нажалост, ово води у дубљу изолацију а може се десити да ће млади више фокусирати на лажни сајбер свет него да преброде проблеме и истрају у стварном животу.

* **Да ли је тешко бавити се промовисањем културе понашања и безбедношћу деце на интернету?**

Није увек лако, али је заиста задовољство радити са младим људима и децом. Још је веће задовољство када знам да сам им својим предавањима помогла!

Култура понашања на друштвеним мрежама је изазов за све нас. Наручито је велики проблем као што сам поменула у тексту јурење лајкова и пратилаца и жеља да опонашамо погрешне дигиталне идоле (попут неких певаљки, старлета, ријалити учесника…). Такви људи не треба да буду идоли младима, али нажалост они су нон-стоп у медијима, наводно зарађују огромне суме новца, и млади желе да буду као они – то се огледа у постављању дегутантних слика на друштвеним мрежама (нпр.момци окружени флашама алкохола, девојке полуголе са све напућеним уснама…). Треба бити свој, креативан на себи својствен начин и схватити да лајкови и пратиоци заиста немају апсолутно никакву вредност у стварном животу.

* **На крају, која је Ваша порука за средњошколце, читаоце нашег листа?**

Инстаграм је друштвена мрежа – није реалан живот!

Земља није равна плоча – иако тако пише на интернету!

Искључите с времена на време телефон и укључите стварни живот јер време не можемо да вратимо и тужно је да нам прође у кликтању.

Посветите се себи и раду на себи – то је много теже, али и учинковитије него рад у фотошопу.

**Весна Богдановић**